CELEX: C2005/093/61
Language: sk
Date: 2005-04-16 00:00:00
Title: Vec T-34/05: Žaloba podaná dňa 31. januára 2005: Bayer CropScience AG, Makhteshim Agan Holding BV, Alfa Agricultural Supplies S.A. a Aragonesas Agro S.A. proti Komisii Európskych spoločenstiev

16.4.2005   
            
            
               SK
            
            
               Úradný vestník Európskej únie
            
            
               C 93/31
            
         Žaloba podaná dňa 31. januára 2005: Bayer CropScience AG, Makhteshim Agan Holding BV, Alfa Agricultural Supplies S.A. a Aragonesas Agro S.A. proti Komisii Európskych spoločenstiev
   (Vec T-34/05)
   (2005/C 93/61)
   Jazyk konania: angličtina
   Bayer CropScience AG so sídlom v Monheim (Nemecko), Makhteshim Agan Holding BV so sídlom v Amsterdame (Holandsko), Alfa Agricultural Supplies S.A. so sídlom v Aténach (Grécko) a Aragonesas Agro S.A. so sídlom v Madride (Španielsko), v zastúpení: C. Mereu a K. Van Maldegem, advokáti, podali 31. januára 2005 na Súde prvého stupňa Európskych spoločenstiev žalobu proti Komisii Európskych spoločenstiev.
   Žalobcovia navrhujú, aby Súd prvého stupňa:
   
               —
            
            
               vyhlásil, že žalovaná si nesplnila svoje povinnosti – vyplývajúce jej z práva Spoločenstva – overiť vedecké údaje predložené žiadateľmi o preskúmanie endosulfánu podľa smernice 91/414/EHS a zaručiť im spravodlivé konanie počas tohto skúmania,
            
         
               —
            
            
               nariadil žalovanej, aby si splnila svoje povinnosti podľa práva Spoločenstva a postupovala tak, ako to žiadajú žalobcovia, t. j. aby preskúmala a zvážila všetky údaje predložené na preskúmanie endosulfánu a zaručila im spravodlivé konanie, vrátane práva na obhajobu a práva byť vypočutý.
            
         
               —
            
            
               zaviazal žalovanú nahradiť všetky trovy tohto konania.
            
         Žalobné dôvody a hlavné tvrdenia
   V liste z 24. septembra 2004 žalobcovia požiadali Komisiu o preskúmanie vedeckých údajov, ktoré predložili posudkovému orgánu, aby v zmysle smernice 91/414/ES (1) preskúmal a povolil endosulfán, aktívnu látku ich prípravku na ochranu rastlín. Takisto požiadali, aby im bolo umožnené reagovať a odpovedať na témy, ktoré vzniesli posudzovatelia v posledných etapách skúmania bez akejkoľvek konzultácie so žalobcami. V liste z 26. novembra 2004 Komisia odpovedala, že jej organizačné štruktúry práve pripravujú legislatívny návrh, ktorý sa týka nezaradenia endosulfánu do prílohy 1 k smernici 91/414. To bude mať za následok zákaz používania tejto látky.
   Na podporu svojej žaloby žalobcovia tvrdia, že nepreskúmaním všetkých najnovších relevantných vedeckých údajov predložených žalobcami Komisia porušila článok 95 ods. 3 a článok 152 ods. 1 ES. Ďalej tvrdia, že tým, že Komisia nekonala na základe žiadosti žalobcov, porušila zásadu dobrej správy zakotvenú v článku 211 ES, ako aj ich právo na obhajobu, právo byť vypočutý, povinnosť odôvodniť akt a zásadu rovnakého zaobchádzania.
   Žalobcovia sú ďalej toho názoru, že skutočnosť, že Komisia nepreskúmala všetky nimi predložené údaje, znamená jednak nedosiahnutie želaného cieľa, ktorým je posúdenie bezpečnosti prípravku na ochranu rastlín, jednak nepredstavuje najmenej obmedzujúci spôsob dosiahnutia tohto cieľa, keďže z neho vyplývajúce rozhodnutie o nezaradení endosulfánu do prílohy I by spôsobilo jeho stiahnutie z trhu EÚ, čo by malo nenapraviteľné hospodárske dôsledky pre žalobcov. Na základe toho sa žalobcovia domnievajú, že Komisia porušila zásadu proporcionality, zásadu legitímnej dôvery a zásadu právnej istoty. Napokon žalobcovia uvádzajú, že svojou nečinnosťou Komisia neoprávnene zasahuje do ich práva podnikať a vlastníckeho práva.
   
      (1)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, s. 1)